Kotu ta yi watsi da karar Walter Onnoghen - BBC News Hausa
https://www.bbc.com/hausa/labarai-47059710
Hakkin mallakar hoto @CREVO360_NG
Kotun daukaka kara ta Najeriya ta yi watsi da bukatar da dakataccen alkalin alkalan kasar Walter Onnoghen ya gabatar ta neman kotun da'ar ma'aikan kasar ta dakatar da shari'arsa wadda gwamnatin Najeriya ta shigar.
A hukuncin da ta yanke ranar Laraba, kotun ta yi watsi da bukatar ce domin ba a gabatar da dalilan sauraron karar ba kamar yadda dokokin shari'a suka tanada.
Hukuncin na nufin alkalin alkalan zai ci gaba da fuskantar tuhuma a gaban kotun da'ar ma'aikatan, wadda ta dage zamanta domin dakon sakamakon karar da Mr Onnoghen ya daukaka.
Hakan dai na zuwa ne kwana daya bayan majalisar shari'a ta kasar ta bai wa alkalin alkalan da aka dakatar da sabon mukaddashin da aka rantsar Mohammed Tanko Ibrahim wa'adin mako guda da su mayar da martani kan korafe-korafen da aka shigar gabanta.
Sai dai wata sanarwa da shugaban masu rinjaye na majalisar, Ahmed Lawan, ya fitar ranar Litinin da ta barranta 'yan jam'iyyar APC na majalisar daga kai shugaban kasar kotu, tana mai cewa shugabannin majalisar basu tuntube su ba kafin su kai Shugaba Buhari kotun.